**Репортажа**

Репортажа је нешто сложенија врста изражавања. То је спој описа и извештаја којима се сликовито дају информације. Репортажа представља реалне догађаје, личности, просторе, објекте, појаве и сл. на репортерски (новинарски) начин. **Репортажа говори о догађају у коме је присутан њен аутор.**

Честе су репортаже путописног карактера.

Оно о чему се говори у репортажи је истинито и занимљиво за јавност.

Репортажа садржи и ауторова запажања, коментаре, утиске, оцене.

Језик репортаже је жив и сочан, а стил претежно књижевноуметнички.

Постоје две врсте репортажа: **новинарска** и **књижевна** репортажа.

Разликују се по стилу и начину писања. Што се тиче новинске репортаже, циљ је да се пише што краће, јасније, са што мање личне укључености у тему. Сваки читалац, независно од година мора да разуме о чему се ради у чланку. Када сви разумеју, тако знате да је репортажа добра. На овај начин новинари нам саопштавају неку битну вест, из света или из земље,о било којој теми.

Што се тиче литерарне (књижевне) репортаже, овде је реч о нечему мало другачијем. Од вас се очекује да оставите неки лични печат на рад, да се активноукључите у то што пишете, да изразите своје мишљење о догађају који вам се десио. Чак можете и да измислите догађај, и то ће бити океј за вашег наставника. Најбоље је да изаберете тему која је најближа вашим интересовањима, да пишете о ономе што највише волите, било да је то музика, песме, ликовна уметност, нека забава са пријатељима, изложба, шта год пожелите. Можете да пишете и о некој личности која вас инспирише, пустите машти на вољу. Цела поента овог рада је да буде колико-толико написан у неком новинарском фазону, а да има примесе ваших личних ставова и описа, као када пишете и обичан састав. Најпаметније што можете је да узмете баш оно што највише волите и да пишете о догађају који је стварно оставио утисак на вас. Тиме, нема шансе да погрешите. Само што више искрености, тако ћете пренети то своје осећање и на наставника, па ћете тако добити и добру оцену.

Ево неколико примера, на основу којих ћете најбоље моћи да закључите шта треба да радите.

**Пример 1**

Најбољи математичари из наше школе су позвани да присуствују заједничком дружењу са најбољим математичарима школе „Георги Стојков Раковски“, бугарском школом у Бањалуци. Нисмо се надали овом позиву, али смо били јако узбуђени што ћемо видети овај град у ком већина од нас није била. Наравно, није нас много пошло, свако је имао неке своје разлоге, али уз све то, не знају сви математику тако добро. Имала сам среће што је знам и што не морам на приватне часове, бар нека вајда од памети.

Послали су аутобус по нас, који је требало да нас скупља испред школе у суботу у 07:30. Сви смо били, нас укупно 10, нестрпљиви и стигли смо много раније него што је требало, са добро напуњеним коферима за 5 дана, колико је требало да проведемо тамо. Брзо се стиже у Бањалуку, нисмо стигли ни да се поштено наспавамо, кад ето нас тамо. Место је било јако лепо, а хотел у који су нас сместили био је невероватан, звао се Јутро и налазио се у самом центру Бањалуке. Нисмо могли да верујемо колико су нас добро угостили. Ручак је био веома укусан, могли смо да бирамо шта год пожелимо.

Сутрадан, били смо спремни да се упознамо са најбољим математичарима ове бугарске школе. Језик којим су причали међу собом био нам је јако смешан, јер је Бугаски језик сам по себи веома забаван. Са нама су причали на српско-хрватском, јер су живели у Бањалуци, па су научили и то. Били су пријатни према нама, нисмо се осећали као да смо у туђини. Показали су нам своју школу, која је била доста сређенија од наше, која је чак имала засебни кабинет за најбоље математичаре, жељне знања у овој области. Рекли су нам које градиво уче ове године, колико им пада тешко и колико ће им времена требати да се спреме за међународно такмичење, на које наставник Бранко, планира да их води. Такође, он се супер спријатељио са нашом наставницом.

Последњег дана дружења смо организовали квиз знања, у коме бисмо видели ко су заправо бољи математичари, иако са ја знала да ће то бити, наравно, наша школа. Све је текло глатко, задаци се нису чинили толико тешким, али сви су били под еуфоријом, тако да ниједна екипа није нешто специјално заблистала. Смејали смо се свом неуспеху, али смо знали да смо сви јако добри математичари и да нам предстоје разни изазови у будућности.

На крају дана, пао је договор да и они додју код нас у посету. Били су и више него сигурни да ће се то и догодити.

Било је то веома једно лепо и непоновљиво дружење и било нам је жао када смо сели у аутобус и кренули назад. Успут смо препричавали утиске и надали се да ћемо се сви поново видети неком приликом.

**Пример 2**

Ближила се школска приредба у Културном центру нашег града. Обележавали смо педесетогодишњицу наше школе и сви су имали своје улоге. Ми седмогодишњаци, спремили смо глумачку тачку и такође смо организовали оркестар и певачицу са наше године. Млађи и старији разреди су се исто тако потрудили да организују и осмисле нешто занимљиво, тако да се гомила родитеља и публике осећа супер на приредби.

Сви смо се сређивали у гардероби за глумце, која је била у подруму центра. Била је добро осветљена и имала је пуно места, тако да нисмо имали проблема. Свако је наглас увежбавао своје тачке рецитатори су рецитовали и присећали се текста; музичари су увежбавали своје нумере; глумци су обнављали свој текст, тако да је атмосфера била скроз хаотична.

Испред сале, пред сам почетак приредбе, која је била заказана за 20 часова, направила се велика гужва. Нисам ни био свестан да је толико народа дошло да гледа нешто што је тамо нека школа спремила. Добро, међу публиком је наравно било и наших родитеља и другара из других школа, али уз то деловало ми је да је дошао цео град да нас подржи.

Распоред наступа је био такав да се слагао хронолошки са разредима школе. Прво су наступали ђаци прваци. Мислио сам у себи да су добро спремили своју тачку. Неки од њих су спремили монологе, неки од њих су играли фолклор, док су трећи извели плесну тачку из модерних плесова. То је све деловало јако слатко и видело се на лицима у публици, да су се и они разнежили. Кога могу да не разнеже та мала створења од 7 година, која као покушавају да изведу нешто квалитетно. Свака част на труду.

Једно сат времена касније, дошао је ред и на мој разред. Сви су се унервозили, јер за разлику од првака, који нису знали ни где се налазе, ми смо итекако имали трему пред наступ. Ја сам био у бенду који је први наступао, свирам бубњеве. Бенд је изашао на бину, нас укупно шесторо, певачица, басиста, гитариста, клавијатуриста, чинелисткиња и ја, бубњар. Урлик из публике је све што се чуло, када смо се појавили. Било нам је драго. Започели смо своју нумера, Лет ит бе, од Беатлес-а и ови старији у публици су одлепили. Иако певачица није знала на почетним пробама добро речи песме, сада је све на свом месту. Почела је уводне стихове и настао је хаос у публици, сви су устали да играју и атмосфера је била одлична. После нас, на бину су изашли глумци. Спремили су одломак из драме Бранислава Нушића, Сумњиво лице. Кроз салу се орио смех. Било је јако забавно и смешно, а ми смо били срећни иза бине, јер смо успешно завршили своју тачку.

Прослава поводом педесетогодишњице школе је успешно завршена. Сви су одрадили веома добар посао. Сви наставници и учитељи су добили похвале од директора и имали су организовану вечеру у ресторану, а за нас, клинце, била је организована закуска у холу школе и концерт локалног бенда. Сви су се појавили. Родитељи су пустили чак и оне најмлађе да се забављају са нама ветеранима у школи. Свирка је била незаборава, а око поноћи, сви смо кренули ка својим кућама, ипак је био радни дан. Надам се да ће се овако нешто страва организовати и за следећу годину и да ћу имати о чему да пишем!

**Пример 3**

Наша разредна је организовала одлазак на концерт локалног бенда, за све нас шестаке. Било је договорено да се скупљамо око 20 часова испред школе и да сви заједно кренемо путем центра, који је био недалеко од наше школе. Концерт је требало да почне у 21 час, у локалном пабу у самом центру. Појавило се нас шеснаесторо из одељења, што је био јако добар одзив. Остали су већ имали своје разлоге зашто не долазе. Остатак углавном није волео ту врсту музике. У питању је био рок концерт, са репертоаром домаћег еx-yу рока.

На путу до центра, наравно, морала је да буде и мало строга, подсетила нас је на контролне задатке које ћемо имати током недеље, и рекла нам је да нам овај излазак буде само подстицај да се што боље спремимо за то. Иако смо сви знали да нам за учење не може помоћи ни Свети Илија. Брзо је изашла из тог калупа, строге, разредне и свима нам је лакнуло. Упућивала нас је у то кога ћемо слушати и зашто је баш одлучила да нас на овакав концерт одведе. Већина наставника води ученике у позориште, на дечије представе, а она нас у паб. Било је мало чудно, али је објаснила да се и из оваквих ситуација може много тога научити.

Стигли смо доста раније, паб није био тако пун. Како је време пролазило све више људи се скупљало. На крају је ред испред локала био огроман. У једном тренутку, око 21:30, на улазу је била страшна гужва, а на гардероби је била још већа. Озвучење је по мојој процени било одлично, колико сам могао да пиметим док смо чекали да почну, како се одвијала тонска проба, осветљење такође, било је разнобојних рефлектора, који су се померали лево-десно, напред-назад свуда по публици… Све ово је указивало на то да ће бити супер вече. Е сад, видећемо како ће нам се на даље све то свидети.

Бенд је кренуо са свирком. Звучало је пристојно на почетку, док се атмосфера није побољшала касније, када су старији кренули да пију, а ми деца док се нисмо налили сокића. Све је било боље и боље.

Концерт је трајао око два сата, свирали су све саме старе хитове, али било је и пар ауторских песама. Могло се приметити да њихове ауторске ствари подсећају мало и на метал музику, што ми се није претерано допало. Али остало што су свирали, било је заиста одлично. Сви су у глас певали речи познатих хитова. Изређала се Азра, Бијело Дугме, Смак, Рибља чорба, само најбоље од најбољег. Што је најбитније, сви чланови бенда су били јако расположени за дружење, насмејани и фини. Што се тиче оцене за свој труд и прављење атмосфере, добили су чисту десетку.

Свима нам је било драго да се наставница сетила да ово можемо да урадимо заједно и да се још више здружимо. После овог дана, сви смо знали да ћемо бити још ближи са својом разредом и да ће нам то бити супер за следеће две године школовања. Иако нисмо пили, јер наравно није дозвољено, супер смо се провели, а надамо се и наставница. Па следеће године опет на неки овакав доживљај који ћемо моћи да препричавамо.